b'\n_START_ARTICLE_\nKoprivnik v Bohinju\n_START_SECTION_\nEtimologija\n_START_PARAGRAPH_\nIzvor imena ni to\xc4\x8dno pojasnjen, vendar poznamo ve\xc4\x8d hipotez. Po prvi razlagi ime nima nobene povezave s koprivami. Nastalo je zaradi razli\xc4\x8dnih vodnih izvirov. \xc4\x8cez Koprivnik ob hudem neurju te\xc4\x8de hudournik, ki se imenuje Kroparca. Ko pridrvi, se mo\xc4\x8dno peni, zelo podobno kot se peni krop. Prvotno naj bi bilo ime vasi Kropivnik, kasneje naj bi se zaradi premeta preimenovalo v Koprivnik. Druga razlaga pa pravi, da je Koprivnik povezan ravno s koprivami. Do prvih priseljencev je bila to zgolj planina, na kateri so kmetje pasli \xc5\xbeivino in gnojili travo. Ker pa so edine rastline, ki rastejo okoli gnoji\xc5\xa1\xc4\x8d, koprive, je vas po njih dobila tudi ime.\n_START_SECTION_\nZgodovina\n_START_PARAGRAPH_\nPartizanski borci iz gorjanskih in bohinjskih vasi, zdru\xc5\xbeeni v Pre\xc5\xa1ernov bataljon so v no\xc4\x8di na 16. december 1941 krenili na Nomenj, da bi ob na\xc4\x8drtovani splo\xc5\xa1ni vstaji zaustavili vlak. Nem\xc5\xa1ki okupator je na\xc4\x8drtovano akcijo prepre\xc4\x8dil. Bataljon se je zaradi tega umaknil proti Koprivniku in Gorju\xc5\xa1am, od koder se je ve\xc4\x8dina borcev vrnila domov. S Koprivnika je 14. decembra 1943 od\xc5\xa1el 3. bataljon Pre\xc5\xa1ernove brigade na Goreljek, tu so ga v Lov\xc4\x8devem hotelu napadle nem\xc5\xa1ke enote. V spopadu je bilo ubitih 79 partizanov, 6 pa jih je u\xc5\xa1lo zasedi.'